Nuwe ondersoek na Mrwebi, Jiba beginAdv. Nomgcobo Jiba. Foto: GovernmentZA/Flickr ŉ Nuwe ondersoek na die geskiktheid van twee senior amptenare van die Nasionale Vervolgingsgesag, adv. Nomgcobo Jiba en Lawrence Mrwebi, het vanoggend in Centurion begin. Die ondersoek vind onder die voorsitterskap van regter Yvonne Mokgoro plaas. Die publiek en media is genooi om die openbare sitting, wat om 10:00 begin het, by te woon. Een van die eerste getuies in die getuiebank sal dr. Silas Ramaite, die huidige waarnemende nasionale direkteur van openbare vervolging wees. Ná hom sal adv. Chris Jordaan SC getuig. Pres. Cyril Ramaphosa het Jiba en Mrwebi in Oktober 2018 geskors hangende die uitkoms van die ondersoek. Jiba is die nasionale adjunkdirekteur van openbare vervolging, en Mrwebi die spesiale direkteur van openbare vervolging. Die ondersoek sal fokus op Jiba en Mrwebi se hantering van verskeie hofsake waarby onderskeidelik Freedom Under Law, oudpres. Jacob Zuma, die DA en die voormalige hoof van die Valke in KwaZulu-Natal, Johan Booysen, betrokke was. Jiba en Mrwebi is albei op 15 September 2016 op spesiale verlof geplaas en van die rol van advokate geskrap weens verskeie omstrede besluite. Hulle het teen dié besluit geappelleer en die appèlhof het in Julie verlede jaar die skrapping tersyde gestel. Die appèlhof het bevind die algemene balieraad van Suid-Afrika het versuim om te bewys dat Jiba skuldig was aan wangedrag in haar hantering van die Richard Mdluli-saak. Die balieraad se klagte teen Mrwebi het ook verband gehou met die Mdluli-saak. Daar is spesifiek aangevoer dat hy ŉ wanvoorstelling gemaak het van die omvang van sy konsultasie met die NVG se adv. Sibongile Mzinyathi voordat ŉ besluit geneem is om aanklagte van bedrog en korrupsie teen Mdluli, die voormalige hoof van die polisie se misdaadintelligensie-eenheid, terug te trek. Die appèlhof het bevind die balieraad kon wel vasstel dat Mrwebi hom aan wangedrag skuldig gemaak het, maar die straf om hom van die rol te skrap, is nie geregverdig nie omdat sy gedrag nie tot sy eie persoonlike voordeel was nie.